Ego Odo, dux Burgundię, omnibus in perpetuum; noverint universi presentes et futuri, Matillem de Meduana, quondam Ducissam Burgundię, donasse Deo et fratribus Hospitalis Hierosolimitani in elemosinam villam quę dicitur Vernetum et usus ejusdem villę, quam elemosinam Hugo, pater meus, laudavit et sigillo suo confirmavit. Ego eamdem elemosinam laudo et concedo, quam volo et precipio firmiter modis omnibus inviolabiliter custodiri, et quidquid Hospitalarii in predicta villa hactenus rationabiliter tenuerant, ipsi fratres Hospitalis quiete et sine contradictione aliqua futuris temporibus et in presenti possideant. Preter hanc autem elemosinam quam dederunt predictis Hospitalariis predecessores mei, ego Odo, dux Burgundię, pro remedio animę meę et parentum meorum, eisdem fratribus Hospitalariis, dono in perpetuum et concedo pascua quę sunt inter Vernetum et Corbertaut et Breteniacum, quę pascua vocantur Plaigne, et quę ad jus meum pertinent. Pro hac vero donatione, Hospitalarii mihi vel preposito meo Belnensi quinque solidos censuales annuatim in festo Sancti Joannis Baptistę reddere tenentur; ego si quidem istos quinque solidos nullo modo aliqui dare possumus, nisi fratribus Hospitalariis tantum, et hec supradicta teneor garantire et manutenere. Inde testes sunt Renaldus, vierius Eduensis, Petrus de Ruellée; Renaldus Belladens; Bonus Amicus, Belnensis prepositus; Odo, decanus Sancti Petri Belnę; Nicolaus et Bernardus, clerici mei. Actum est hoc apud Belnam per manum Joannis, magistri Hospitalis Belnensis, anno ab incarnatione Domini millesimo centesimo nonagesimo octavo. Ut autem istud perpetuo firmum teneatur, presentem cartam sigillo meo communiri precipi.